

**Dopravná (ne)značka 2016**

Slovenská cestná spoločnosť (SCS) vyhlasuje v poradí 2. ročník fotosúťaže s tematikou dopravného značenia pod názvom Dopravná (ne)značka 2016. Cieľom súťaže je ukázať na nedostatky a prispieť k skvalitneniu používania dopravných značiek na cestnej sieti SR.

Témy súťaže:

**Téma 1: Ľudová tvorivosť pri výrobe dopravných značiek**

Značka, ktorú nepozná platná vyhláška, použitie starej, už neplatnej značky, neplatný, resp. neznámy tvar značky, resp. nápis na značke

**Téma 2: Nezmyselná kombinácia a nesprávne umiestnenie dopravných značiek**

Použitie dopravných značiek, ktoré sú nesprávne, nezmyselne umiestnené, resp. použitie značiek, ktoré sú vo vzájomnej kombinácii nezmyselné

Pravidlá súťaže:

* súťaž organizuje Slovenská cestná spoločnosť, Koceľova 15, 815 94 Bratislava
* do súťaže sa prijímajú digitálne fotografie v tvare jpg, png, tif s minimálnym rozlíšením 2 MB a klasické čiernobiele alebo farebné fotografie veľkosti najmenej 13x18 cm,
* ku každej fotografii musí byť jasne uvedené meno autora, súťažná téma (1 alebo 2), názov snímky, prípadne vysvetľujúci text k snímke,
* jeden účastník súťaže môže do každej témy poslať max. 3 fotografie,
* do súťaže môžu byť zaslané iba fotografie dopravného značenia na Slovensku,
* digitálne fotografie do súťaže posielajte e-mailom na adresu: popelka@cestnaspol.sk a klasické fotografie poštou na adresu: Slovenská cestná spoločnosť, Koceľova 15, 815 94 Bratislava,
* súťažiaci musí byť autorom zaslanej snímky,
* uzávierka súťaže je 15. septembra 2016,
* výsledky vyhodnotí Komisia pre hodnotenie súťaže, a to najneskôr do 30. septembra 2016,
* vyhlásenie výsledkov sa uskutoční 6. októbra 2016 v rámci XXI. ročníka Dni slovenských cestárov v Banskej Bystrici,
* každá súťažná téma bude vyhodnotená samostatne, pričom jeden autor nemôže v jednej súťažnej téme získať viac cien,
* zaslaním fotografie dáva autor snímky súhlas na jej vystavenie na akciách SCS a na jej uverejnenie v periodikách SCS, resp. v periodikách, s ktorými SCS spolupracuje,
* fotografie zaslané do súťaže s autorom nevracajú.

V Bratislave, 1.5.2016

 Ing. Ján Šedivý, CSc.

 predseda SCS